b'\n_START_ARTICLE_\nHrvatsko dru\xc5\xa1tvo likovnih umjetnika\n_START_SECTION_\nPovijest\n_START_PARAGRAPH_\nUdruga je utemeljena jo\xc5\xa1 1868. godine i od tada, pod raznim nazivima, neprestano djeluje. Predsjednik udruge je Josip Zanki._NEWLINE_Tijekom vremena, od HDLU-a su se odvojili svi dana\xc5\xa1nji gradski i \xc5\xbeupanijski HDLU-ovi, kojih danas u Hrvatskoj ima 9 i mogu se vidjeti na ovom Popisu Ministarstva kulture RH._NEWLINE_2015. od HDLU-a se zadnji odvojio i HDLU Zagreb, kao samostalno zagreba\xc4\x8dko udru\xc5\xbeenje likovnih umjetnika, link na web stranice: https://hdlu-zagreb.hr/ - a kojim danas predsjedava Kre\xc5\xa1imira Gojanovi\xc4\x87 uz \xc4\x8dlanove strukovnog savjeta HDLU Zagreb.\n_START_SECTION_\nUstroj i djelovanje\n_START_PARAGRAPH_\n\xc4\x8clanovi udruge su likovni umjetnici razli\xc4\x8ditih umjetni\xc4\x8dkih izraza i svih generacija. Ciljevi i djelatnost udruge su poticanje suvremenog likovnog stvarala\xc5\xa1tva, unapre\xc4\x91enje i za\xc5\xa1tita slobode likovnog djelovanja, organizacija izlo\xc5\xbebi, sudjelovanje u pripremama za dono\xc5\xa1enje zakona i propisa koji se odnose na likovno stvarala\xc5\xa1tvo te za\xc5\xa1tita socijalnih prava umjetnika._NEWLINE_HDLU godi\xc5\xa1nje organizira ili sudjeluje u organizaciji \xc4\x8detrdesetak izlo\xc5\xbebi u \xc4\x8detiri razli\xc4\x8dito profilirana galerijska prostora (Galerija PM, Galerija Prsten, Galerija Ba\xc4\x8dva i Galerija Karas). Izlo\xc5\xbebe su popra\xc4\x87ene predavanjima, radionicama ili prezentacijama projekata, a galerijski prostori dru\xc5\xa1tva otvoreni su svim vrstama umjetni\xc4\x8dkog djelovanja, od plesa i performansa do glazbe i kazali\xc5\xa1ta._NEWLINE_Vi\xc5\xa1e od trideset godina organizira Salon mladih, te vi\xc5\xa1e od 50 godina, u suradnji sa nekoliko drugih ustanova i dru\xc5\xa1tava, Zagreba\xc4\x8dki salon. Udruga izdaje razne publikacije i dodjeljuje nagradu za \xc5\xbeivotno djelo, te godi\xc5\xa1nje nagrade za najbolju izlo\xc5\xbebu, mladog umjetnika i doprinos likovnoj umjetnosti.'